Waterstone's på Piccadilly, London
**Waterstones** er en britisk bokhandlerkjede. Kjeden endret navn fra «Waterstone's» til «Waterstones» i 2012.

Ved utgangen av 2006 var kjeden Storbritannias største bokhandlerkjede. Waterstone's konkurrent WH Smith hadde en større omsetning, men førte også et større varespekter. Waterstone's åpna sin første forretning i 1982. Ifølge kjedens eget nettsted hadde den pr. 2016 i alt 275 butikker i Storbritannia, Irland og på kontinentet.

Waterstone's to største utsalg ligger i London, den ene ved University College i Gower Street, den andre på Piccadilly. Avdelingen på Piccadilly sies å være Europas største bokhandel. Waterstone's eier også den tradisjonsrike bokhandelen Hatchards på Piccadilly, grunnlagt i 1792.[]

Filialer uten logo
------------------

Sommeren 2014 åpnet kjeden bokhandelen *Southwold Books* i Suffolk. Dette var den første Waterstone's-filialen som ikke var merket med Waterstone's fasadeskilt eller på annen måte fremstod som en Waterstone's-bokhandel. I 2015 åpnet den neste "umerkede" Waterstone's-bokhandelen, *The Rye Bookshop* i East Sussex. I april 2016 åpnet *Harpenden Books* i Hertfordshire som den tredje "logo-frie" Waterstone's-butikken. I februar 2017 ble det reist debatt i britiske medier om hvorvidt kjeden søkte å føre kundene bak lyset med de tre butikkene. Motstanderne av de umerkede filialene fremholdt at de store butikk-kjedene bidrar til å presse frittstående småforretninger ut av drift, blant annet fordi de ikke er i stand til å betale like høye husleier, og at mange kunder boikotter kjedebutikker for å motvirke homogeniseringen av bykjernene. Det ble hevdet at Waterstone's seiler under falsk flagg når de åpner "umerkede" filialer, altså bokhandler som ikke bærer kjedens logo.

Arkitektur
----------

Waterstone's er kjent for sin pietetsfulle behandling av eldre bygninger i dets eie. Et eksempel er butikken på Piccadilly, som tidligere tilhørte Simpsons (Simpsons of Piccadilly). Bygningen er oppført i 1935, tegna av Joseph Emberton, som den første i Storbritannia med sammenhengende bånd av store vinduer på fasaden. Fasadeløsningen ble realisert gjennom nye konstruksjonsteknikker som innebar et buesveist stålskjelett framfor de tradisjonelle sammenføyningene med bolter.[]

Historie
--------

Kjeden ble etablert av Tim Waterstone, som tidligere var ansatt i bokhandelkjeden WH Smith. Tim Waterstone henvendte seg til et akademisk publikum på en måte som var ny i Storbritannia, med moderne markedsføringsteknikker og en innredning som var inspirert av de store varemagasinene.[] Han kalte sin nye kjede for «Waterstone's».

I 1993 solgte Waterstone kjeden til konkurrenten WH Smith, som solgte videre til HMV-gruppa, som fra før eide bokkjeden Dillons. Mange av Dillons tidligere utsalg ble omdøpt til Waterstone's, bl.a. den i Gower Street. Tim Waterstone satt en periode som styreformann i HMV. Han var kritisk til det han så på som kommersialisering og ensidig markedstilpasning i Waterstone's under HMV, og prøvde i 2001 å kjøpe tilbake selskapet, men ble i stedet pressa ut av styret.[]

Waterstone's begynte tidlig å selge bøker på internett, men solgte internettavdelinga si til Amazon i 2001. I 2006 åpna Waterstone's på nytt en egen internettavdeling.[]

I 2001 lanserte Waterstone's det litterære magasinet *Waterstone's Books Quarterly*, som bringer nyheter og forfatterportretter, såvel som et hundretall bokomtaler i hvert nummer.[]

I 2006 kjøpte HMV/Waterstone's opp den konkurrerende kjeden Ottakar's, slik at HMV nå kontrollerer 25% av bokomsetningen i Storbritannia. Overtakelsen skjedde etter mye motstand fra forleggere og forfattere, men ble etter en nøye gransking godkjent av det britiske konkurransetilsynet.[]

I 2011 var Waterstone's på konkursens rand. Kjeden ble da kjøpt av den russiske billionæren Alexander Mamut og hans konsern A&NN Group. Etter oppkjøpet ble James Daunt ansatt som ny toppsjef i bokhandelkjeden. Han hadde inntil da drevet Daunt Books, som var en sammenslutning av frittstående bokhandler.

I 2012 kunngjorde kjeden at den ville slutte å skrive navnet sitt med apostrof. Det nye navnet, og den nye logoen, skulle være «Waterstones». Dette førte til en rekke protester, og James Daunt forsvarte endringen blant med at det var "enklere" å droppe apostrofen. Kritikerne fremhevet at spesielt for en bokhandelkjede var det uholdbart å sløyfe apostrofen som er påkrevet etter engelske rettskrivningsregler.

Da James Daunt tiltrådte besluttet han at kjeden ikke lenger skulle ta imot betaling fra forlagene for produktplassering. Han bestemte videre at vareutvalget skulle tilpasses det lokale kundesegmentet, slik at filialene i større grad fremstod som frittstående bokhandler. Under James Daunts ledelse har også de ansatte i kjeden sluttet å bruke uniform. Ved utgangen av 2016 hadde Waterstones for første gang på mange år et økonomisk overskudd. Også andre fysiske bokhandler i Storbritannia hadde økonomisk vekst i 2016. Til sammen hadde tradisjonelle bokhandler en vekst på syv prosent, mens det gikk dårligere for nettbokhandlene.

Referanser
----------

1. ↑  «Waterstones drops its apostrophe». *Telegraph.co.uk* **(engelsk)**. 11. januar 2012. Besøkt 9. april 2017.
2. ↑  «Bookshops in the UK and Europe | Waterstones». *www.waterstones.com* **(engelsk)**. Besøkt 9. april 2017.
3. ↑  Taylor, Matthew (27. februar 2017). «Waterstones chief defends decision to open unbranded stores». *The Guardian* **(engelsk)**. ISSN 0261-3077. Besøkt 9. april 2017.
4. ↑  «Waterstones under fire for secret shops». *BBC News* **(engelsk)**. 27. februar 2017. Besøkt 9. april 2017.
5. ↑  «Waterstones accused of disguising stores as independents». *The Daily Mail - Mail Online*. 25. februar 2017. Besøkt 9. april 2017.
6. ↑  «Bokhandeln Waterstones bryter negativ trend - DN.SE». *DN.SE* **(svensk)**. 7. april 2017. Besøkt 9. april 2017. «Grundades av Tim Waterstone, en skotsk-brittisk affärsman och författare. Den första butiken öppnades 1982. Köptes upp av kedjan WH Smith 1993 och har genomgått flera ägarbyten under åren.»
7. ↑  «Bokhandeln Waterstones bryter negativ trend - DN.SE». *DN.SE* **(svensk)**. 7. april 2017. Besøkt 9. april 2017. «Efter julhandeln 2011 var hela butikskedjan nära att kollapsa. Ekonomiska kriser och flera år av dystra siffror för den fysiska boken hade satt sina spår. Det fanns två alternativ: att gå i konkurs eller hitta en köpare. Räddningen kom från Ryssland. Den ryska biljonären Alexander Mamut och hans företag A&NN Group köpte upp Waterstones och anställde Daunt, som kom från den då mest prestigefyllda indie-bokhandelskedjan Daunt Books.»
8. ↑  «Waterstones drops its apostrophe». *Telegraph.co.uk* **(engelsk)**. 11. januar 2012. Besøkt 9. april 2017.
9. ↑  «Bokhandeln Waterstones bryter negativ trend - DN.SE». *DN.SE* **(svensk)**. 7. april 2017. Besøkt 9. april 2017. «Waterstones har i dag 275 butiker i Storbritannien. I år visade man en växande omsättning på fyra procent, motsvarande 4,5 miljarder kronor. Det är första gången som Waterstones går på plus sedan den ekonomiska krisen. Också i övrigt går det bättre för den fysiska boken i Storbritannien, med en sju procents ökning för traditionella bokhandlar i fjol – medan digital bokförsäljning pekar neråt. Framför allt är det barn- och ungdomslitteratur som ökar. I USA syns en liknande trend, då e-boksjätten Amazon tagit klivet från nätet och öppnat en handfull fysiska bokhandlar på sistone.»

Eksterne lenker
---------------

* Offisielt nettsted Rediger på Wikidata

* (en) Waterstones – kategori av bilder, video eller lyd på Commons Rediger på Wikidata

* (en) Waterstones – galleri av bilder, video eller lyd på Commons Rediger på Wikidata
* Hatchards Arkivert 8. desember 2020 hos Wayback Machine.

|  |  |
| --- | --- |
| Oppslagsverk/autoritetsdata | VIAF **·** LCCN **·** ISNI **·** MusicBrainz
 |

Portal: Litteratur